Fanii nu au iertat-o pe Serena Williams. Ce mesaje au apărut după micșorarea suspendării Simonei Halep
Simona Halep va putea reveni în competiţii, suspendarea sa fiind redusă de Tribunalul de Arbitraj Sportiv (TAS) de la patru ani la nouă luni.
În septembrie 2023, după ce a fost făcut public verdictul suspendării pentru patru ani, venit din partea ITIA, Serena Williams a declanșat o controversă pe Twitter, după ce a postat următorul mesaj: "8 este o cifră mai bună", lăsând de înțeles că și-ar dori ca titlul pierdut în fața româncei la Wimbledon 2019 să-i revină.
La momentul respectiv, fanii au taxat-o pe americancă pentru reacția lipsită de fair-play, iar după decizia venită de la TAS nu au întârziat să-i 'răspundă' pentru afirmația făcută la momentul respectiv.
"9 luni sunt mai bune", "În caz că ai ratat, Halep este nevinovată", "9 este chiar mai bun", "Nu e niciodată prea târziu să-ți ceri iertare", "7 este un număr mai bun pentru tine, ar trebui să-ți ceri scuze" sunt doar câteva dintre reacțiile apărute pe contul de Twitter.
Jocurile Olimpice de la Paris, cel mai mare vis al Simonei Halep
La sfârșitul anului trecut, sportiva a oferit un amplu interviu pentru Euronews, ocazie cu care a vorbit și despre unul dintre obiectivele sale, în cazul revenirii în tenis.
"Este visul meu cel mare. Știu că nu sunt șanse foarte mari pentru asta, dar visez la asta, pentru că Paris este orașul meu de suflet.
Am câștigat Roland Garros când eram la juniori, totul a început de aici. Va fi incredibil să revin pe teren, oricum ar fi. Vreau doar să fiu pe teren, pentru că acolo este locul căruia aparțin. Simt că vreau să fac asta din nou", povestea Simona Halep la momentul respectiv.
Pentru ca Simona Halep să poată spera la o calificare la Jocurile Olimpice de la Paris are nevoie de o prezență în echipa României, iar confruntarea cu Ucraina reprezintă principala șansă în acest sens.
Urmăriți SPORT.RO și pe Google News